**Zajednički stav struke o cijepljenju, u 10 točaka, 27. 3. 2014. donesen na upit Ministarstva zdravstva**

 Hrvatsko pedijatrijsko društvo,

Hrvatsko društvo za preventivnu i socijalnu pedijatriju,

Hrvatsko društvo za javno zdravstvo,

Hrvatsko društvo obiteljskih doktora,

Hrvatsko društvo za infektivne bolesti,

Hrvatsko epidemiološko društvo,

Hrvatsko društvo za školsku i sveučilišnu medicinu,

Hrvatska liječnička komora

1.  Cijepljenje jest jedna od najučinkovitijih preventivnih mjera.

2.  Cijepljenjem se štiti pojedinac i skupina te spašavaju životi.

3.  Zaštita od zaraznih bolesti cijepljenjem je temeljno pravo djeteta.

4.  Cijepljenje je jedna od komponenti strategija smanjenja nejednakosti u dostupnosti zdravlja te smanjivanja siromaštva.

5.  Cijepljenje je ekonomski isplativa medicinska intervencija.

6.  Cijepljenjem se značajno smanjila incidencija bolesti protiv kojih se cijepi, a neke je bolesti moguće visokim cijepnim obuhvatima eliminirati.

7.  Održanje takvog rezultata ovisi o kontinuiranom procjepljivanju neimune populacije sve dok su uzročnici bolesti prisutni u okolišu i u populaciji ili postoji mogućnost unosa uzročnika bolesti u populaciju.

8.  Uzročnici svih zaraznih bolesti protiv kojih se propisuje obvezno cijepljenje postoje u svojem prirodnom habitatu, bilo u okolišu, bilo u čovjeku, što predstavlja kontinuiranu opasnost epidemijskog  razbuktavanja u slučaju pada skupne imunosti. Jedini izuzetak tome jest virus variole, koji je cijepljenjem eradiciran iz prirodne cirkulacije, pa je zato i obustavljeno obvezno cijepljenje protiv te bolesti.

9.  Ne postoje uvjeti da se prekine s kontinuiranim procjepljivanjem protiv i jedne bolesti obuhvaćene sadašnjim programom obveznog cijepljenja, a postoje argumenti da se taj program proširi na nekolicinu masovnih bolesti protiv kojih su u međuvremenu razvijena visoko zaštitna cjepiva.

10.  Nuspojave cijepljenja su realnost koja je u usporedbi s realnom koristi od cijepljenja apsolutno nedostatan argument da se prekine kontinuirano štititi stanovništvo i cijepljenjem.